23 जून तक कर सकेंगे अप्लाई, 4 जुलाई को NSE-BSE पर लिस्ट होगें शेयर्स
भैंस का मांस निर्यात करने वाली कंपनी 'HMA एग्रो इंडस्ट्रीज लिमिटेड' का IPO इस हफ्ते ओपन होगा। इस इनिशियल पब्लिक ऑफरिंग यानी IPO के जरिए कंपनी 480 करोड़ रुपए जुटाना चाहती है। HMA Agro Industries Limited IPO, Opens for subscription on 20th June'23
भैंस का मांस निर्यात करने वाली कंपनी 'HMA एग्रो इंडस्ट्रीज लिमिटेड' का IPO इस हफ्ते ओपन होगा। इस इनिशियल पब्लिक ऑफरिंग यानी IPO के जरिए कंपनी 480 करोड़ रुपए जुटाना चाहती है।
रिटेल निवेशक इस IPO के लिए 20 जून से 23 जून तक अप्लाई कर सकेंगे। 4 जुलाई को बॉम्बे स्टॉक एक्सचेंज (BSE) और नेशनल स्टॉक एक्सचेंज (NSE) पर कंपनी के शेयर लिस्ट होंगे।
150 करोड़ रुपए के फ्रेश शेयर इश्यू करेगी कंपनी
इस IPO के जरिए कंपनी टोटल 480 करोड़ रुपए के शेयर्स जारी करेगी। इसमें 150 करोड़ रुपए के फ्रेश शेयर हैं। वहीं कंपनी के प्रमोटर्स और शेयरहोल्डर्स 330 करोड़ रुपए के अपने शेयर्स बेचेंगे। अगर आप भी इसमें पैसा लगाने का प्लान बना रहे हैं तो हम आपको बता रहे हैं कि आप इसमें कितना निवेश कर सकते हैं।
मिनिमम और मैक्सिमम कितना पैसा लगा सकते हैं?
रिटेल निवेशक को मिनिमम एक लॉट यानी 25 शेयरों के लिए अप्लाई करना होगा। कंपनी ने IPO का प्राइज बैंड 555-585 रुपए प्रति शेयर रखा है। यदि आप IPO के अपर प्राइज बैंड 585 रुपए के हिसाब से 1 लॉट के लिए अप्लाई करते हैं तो आपको 14,625 रुपए लगाने होंगे। रिटेल निवेशक मैक्सिमम 13 लॉट यानी 325 शेयर के लिए 190,125 रुपए की बोली लगा सकते हैं।
35% हिस्सा रिटेल इनवेस्टर्स के लिए रिजर्व
कंपनी के इश्यू का 50% हिस्सा क्वालिफाइड इंस्टीट्यूशनल इनवेस्टर्स (QIP) के लिए रिजर्व रखा गया है। इसके अलावा 35% हिस्सा रिटेल इनवेस्टर्स और बाकी 15% हिस्सा नॉन-इंस्टीट्यूशनल इन्वेस्टर्स (NII) के लिए रिजर्व है।
IPO क्या होता है?
जब कोई कंपनी पहली बार अपनी कंपनी के शेयर्स को लोगों को ऑफर करती है तो इसे IPO कहते हैं। कंपनियों के द्वारा ये IPO इसलिए जारी किया जाता है जिससे वह शेयर बाजार में आ सके। शेयर बाजार में उतरने के बाद कंपनी के शेयरों की खरीदारी और बिकवाली शेयर बाजार में हो सकेगी।
यदि एक बार कंपनी के शेयरों की ट्रेडिंग की इजाजत मिल जाए तो फिर इन्हें खरीदा और बेचा जा सकता है। इसके बाद शेयर को खरीदने और बेचने से होने वाले फायदे और नुकसान में भागीदारी निवेशकों की होती है।
कंपनी IPO क्यों जारी करती है?
जब किसी कंपनी को अपना काम बढ़ाने के लिए पैसों की जरूरत होती है तो वह IPO जारी करती है। ये IPO कंपनी उस वक्त भी जारी कर सकती है जब उसके पास धन की कमी हो वह बाजार से कर्ज लेने के बजाय IPO से पैसा जुटाना चाहती हैं।
शेयर बाजार में लिस्टेड होने के बाद कंपनी अपने शेयरों को बेचकर पैसा जुटाती है। बदले में IPO खरीदने वाले लोगों को कंपनी में हिस्सेदारी मिल जाती है। मतलब जब आप किसी कंपनी के शेयर खरीदते हैं तो आप उस कंपनी के खरीदे गए हिस्से के मालिक होते हैं।